ངའི་མ་ཡར་ནི་བུད་མེད་གཞན་དང་མི་འདྲ་བར་རང་ཉིད་ཀྱི་རྒྱུན་སྲོལ་ལས་མི་འདའ་བ་རེད་མོད།ལྷ་མོ་དེ་ལས་ལྡོག་སྟེ་བུད་མེད་ཚང་མ་དང་གཅིག་མཚུངས་རེད་པས་ང་རང་ཁོ་མོར་ཡིད་སྨོན་མ་སྐྱེས་པ་ཡིན།ཚང་མས་ལྷ་མོ་ནི་ཧ་ཅང་མཛེས་མ་ཞིག་རེད་ཟེར།དེ་ནི་ང་རང་དང་འབྲེལ་བ་ཅི་ཞིག་ཡོད་དམ།ཚང་མས་ལྷ་མོ་ནི་ལོ་བཅོ་བརྒྱད་ཡིན་པ་རེད་ཟེར།དེ་ཡང་ང་དང་འབྲེལ་བ་མེད་དེ་ཁོ་མོ་ལོ་ན་བརྒྱད་ཅུ་ཡིན་ཡང་ང་རང་ཡིད་སྨོན་སྐྱེས་མི་སྲིད།ང་ལ་ལྷ་མོའི་སྐོར་གྱི་ཁ་བརྡ་བྱེད་པར་ཆེས་དགའ་བ་རྣམ་རྒྱལ་ཡིན་པ་རེད་ཅིང་།ཁོ་རང་ལྷ་མོའི་ཕྱོགས་ཀྱི་ཁ་བརྡ་བྱེད་པར་དེ་འདྲ་དགའ་དོན་ཅི་ཡིན་པ་མི་ཤེས་མོད།ཐ་ན་ཁོ་མོའི་མིང་བརྗོད་པ་ཙམ་གྱིས་ཀྱང་ཁོ་རང་ལ་དགའ་བ་དཔག་མེད་ཅིག་རྒྱས་ཀྱིན་པ་ལྟ་བུའི་སྣང་བ་བྱིན་འོང་།དེ་ལས་ཀྱང་ཡ་མཚར་བ་ཞིག་ནི་ཐེངས་ཤིག་ང་ཚོ་ནོར་རྫིར་འགྲོ་དུས་ཁོ་དང་ལྷ་མོ་གཉིས་ནགས་གསེབ་ཏུ་འཛུལ་ཏེ་ཕན་ཚུན་ལ་འོ་བྱེད་ཀྱིན་འདུག་ལ་ཁོང་གཉིས་ཀྱིས་ང་རང་ཕ་རོལ་ཏུ་ཡོད་པ་འང་གཏན་ནས་མཐོང་གིན་མི་འདུགསྐབས་དེར་ང་རང་ཡང་དེ་གར་སྡོད་མ་བཟོད་པར་རྐང་འཇབ་ལག་འཇབ་ངང་བྲོས་ཏེ་རང་ཉིད་ཀྱིས་ཀྱང་ཁོང་གཉིས་མཐོང་མི་ཐུབ་པའི་གནས་ཤིག་ཏུ་ཕྱིན་ནས་ཡིབ་བསྡད་པ་ཡིན།མཇུག་མཐར་ཁོ་གཉིས་ཀྱིས་ང་རང་བཙལ་ནས་རྙེད་དུས་ལྷ་མོས་ནི་རིན་པོ་ཆེ་རྩ་ཆེན་ཞིག་རྙེད་ཟིན་པ་ལྟར་ལུས་སེམས་ཡོངས་རྫོགས་གནོན་མི་ཐུབ་པའི་སྤྲོ་སྣང་གིས་ཁེངས་ཏེ་དགོད་ཀྱིན་འདུག